33.

Tiddaħħal it-taqsima li ġejja: “2.6 Għajnuna għad-dekarbonizzazzjoni tal-proċessi ta’ produzzjoni industrijali permezz tal-elettrifikazzjoni u/jew l-użu tal-idroġenu rinnovabbli u tal-idroġenu elettrolitiku li jissodisfa ċerti kundizzjonijiet u tal-miżuri ta’ effiċjenza enerġetika 53quater Lil hinn mill-possibbiltajiet eżistenti disponibbli skont l-Artikolu 107(3)(c) tat-TFUE, l-għajnuna mill-Istat biex jiġu ffaċilitati l-investimenti fid-dekarbonizzazzjoni tal-attivitajiet industrijali, b’mod partikolari permezz tal-elettrifikazzjoni u t-teknoloġiji li jużaw l-idroġenu rinnovabbli u l-idroġenu elettrolitiku li jissodisfa l-kundizzjonijiet tal-punt 53quinquies (h), u f’miżuri ta’ effiċjenza enerġetika fl-industrija tifforma parti minn soluzzjoni xierqa, neċessarja u mmirata biex titnaqqas id-dipendenza fuq il-fjuwils fossili importati fil-kuntest tal-aggressjoni militari Russa kontra l-Ukrajna. Fid-dawl tal-ħtieġa urġenti li jitħaffef il-proċess għall-implimentazzjoni rapida ta’ tali investimenti, ċerti simplifikazzjonijiet huma ġġustifikati. 53quinquies Il-Kummissjoni se tikkunsidra kompatibbli mas-suq intern abbażi tal-Artikolu 107(3)(c) tat-TFUE l-għajnuna għal investimenti li jwasslu għal (i) tnaqqis sostanzjali tal-emissjonijiet ta’ gassijiet serra minn attivitajiet industrijali li bħalissa jiddependu fuq il-fjuwils fossili bħala sors ta’ enerġija jew materja prima, jew (ii) tnaqqis sostanzjali fil-konsum tal-enerġija f’attivitajiet u proċessi industrijali, sakemm jiġu ssodisfati l-kundizzjonijiet kollha li ġejjin: a. l-għajnuna tiġi konċessa abbażi ta’ skema b’baġit li jkun stmat; b. l-ammont massimu ta’ għajnuna individwali li jista’ jingħata għal kull impriża, fil-prinċipju, ma għandux jaqbeż l-10 % tal-baġit totali disponibbli għal tali skema. B’ġustifikazzjoni xierqa pprovduta mill-Istat Membru lill-Kummissjoni, il-Kummissjoni tista’ taċċetta skemi li jipprovdu għall-għoti ta’ ammonti ta’ għajnuna individwali li jaqbżu l-10 % tal-baġit totali disponibbli għall-iskema; c. l-għajnuna tiġi konċessa fil-forma ta’ għotjiet diretti, ħlas bil-quddiem ripagabbli, self, garanziji jew benefiċċji fuq it-taxxa; d. l-investiment irid jippermetti lill-benefiċjarju jagħmel waħda minn dawn li ġejjin jew it-tnejn li huma: (i) inaqqas b’mill-inqas 40 % meta mqabbel mas-sitwazzjoni ta’ qabel l-għajnuna, l-emissjonijiet diretti ta’ gassijiet b’effett ta’ serra mill-installazzjoni industrijali tiegħu li bħalissa tiddependi fuq il-fjuwils fossili bħala sors ta’ enerġija jew materja prima, permezz tal-elettrifikazzjoni tal-proċessi ta’ produzzjoni, jew l-użu tal-idroġenu rinnovabbli u l-idroġenu elettrolitiku li jkun jissodisfa l-kundizzjonijiet tal-punt (h) hawn taħt biex jissostitwixxi l-fjuwils fossili; għall-finijiet tal-verifika tat-tnaqqis tal-emissjonijiet tal-gassijiet b’effett ta’ serra, għandhom jitqiesu wkoll l-emissjonijiet attwali mill-kombustjoni tal-bijomassa; (*) (ii) inaqqas b’mill-inqas 20 % meta mqabbel mas-sitwazzjoni ta’ qabel l-għajnuna, il-konsum tal-enerġija f’installazzjonijiet industrijali fir-rigward tal-attivitajiet megħjuna; (**) e. rigward l-investimenti relatati mal-attivitajiet koperti mill-Iskema għan-Negozjar ta’ Emissjonijiet (ETS), l-għajnuna twassal għal tnaqqis fl-emissjonijiet ta’ gassijiet serra tal-installazzjoni benefiċjarja u li jmorru taħt il-parametri referenzjarji rilevanti għall-allokazzjoni bla ħlas stabbiliti fir-Regolament ta’ Implimentazzjoni tal-Kummissjoni (UE) 2021/447 (***); f. l-għajnuna ma tridx tintuża biex tiffinanzja żieda fil-kapaċità tal-produzzjoni globali tal-benefiċjarju; g. meta l-għajnuna tingħata għal investiment industrijali fid-dekarbonizzazzjoni li jinvolvi l-użu tal-idroġenu rinnovabbli, l-Istat Membru jrid jiżgura li l-idroġenu użat jiġi prodott minn sorsi ta’ enerġija rinnovabbli skont il-metodoloġiji stabbiliti għall-karburanti għat-trasport rinnovabbli likwidi u gassużi ta’ oriġini mhux bijoloġika fid-Direttiva (UE) 2018/2001; h. l-għajnuna tista’ tingħata wkoll għal investiment industrijali fid-dekarbonizzazzjoni li jinvolvi l-użu tal-idroġenu prodott mill-elettriku f’wieħed mill-każijiet li ġejjin: (i) l-idroġenu jiġi prodott biss f’sigħat li fihom l-unità ta’ ġenerazzjoni marġinali fiż-żona tal-offerti fejn l-elettrolizzatur ikun jinsab fil-perjodi ta’ saldu tal-iżbilanċ meta l-elettriku jiġi kkunsmat tkun impjant tal-ġenerazzjoni tal-elettriku mingħajr fossili. L-idroġenu prodott f’sigħat li fihom l-unità ta’ ġenerazzjoni marġinali fiż-żona tal-offerti fejn l-elettrolizzatur ikun jinsab fil-perjodi ta’ saldu tal-iżbilanċ meta l-elettriku jiġi kkunsmat tkun impjant tal-ġenerazzjoni tal-elettriku rinnovabbli, ma jistax jingħadd għat-tieni darba taħt din it-taqsima. (ii) alternattivament, l-idroġenu jiġi prodott mill-elettriku meħud mill-grilja u l-elettrolizzatur ikun qed jipproduċi l-idroġenu għal għadd ta’ sigħat ta’ tagħbija sħiħa daqs jew inqas mill-għadd ta’ sigħat li fihom il-prezz marġinali tal-elettriku fiż-żona tal-offerti jkun ġie stabbilit minn installazzjonijiet li jipproduċu elettriku ħieles mill-fjuwils fossili għajr dak rinnovabbli; (iii) alternattivament, l-Istat Membru jrid jiżgura li l-idroġenu bbażat fuq l-elettriku użat jikseb iffrankar tal-emissjonijiet tal-gassijiet b’effett ta’ serra tul iċ-ċiklu tal-ħajja ta’ mill-inqas 70 % meta mqabbel ma’ komparatur tal-fjuwils fossili ta’ 94 g CO2eq/MJ (2.256 tCO2eq/tH2) u li joriġina minn sorsi ħielsa mill-fjuwils fossili. Il-metodu biex jiġu kkalkulati l-emissjonijiet tal-gassijiet b’effett ta’ serra allokati għall-elettriku m’għandux iwassal għal żieda fil-konsum tal-fjuwils fossili f’konformità mal-objettivi tar-REPowerEU. Għall-fini ta’ din it-taqsima jista’ jintuża biss is-sehem tal-idroġenu prodott li jikkorrispondi għas-sehem medju tal-elettriku minn impjanti tal-ġenerazzjoni tal-elettriku mingħajr fossili għajr impjanti tal-ġenerazzjoni tal-elettriku rinnovabbli, fil-pajjiż tal-produzzjoni, kif imkejjel sentejn qabel is-sena inkwistjoni. i. l-għajnuna tingħata sal-30 ta’ Ġunju 2023 u hija soġġetta għall-kundizzjoni li l-installazzjoni jew it-tagħmir li għandu jiġi ffinanzjat mill-investiment irid jitlesta u jkun qed jopera bis-sħiħ fi żmien 24 xahar wara d-data tal-għoti jew fi żmien 30 xahar wara d-data tal-għoti għall-investimenti li jinvolvu l-użu tal-idroġenu rinnovabbli u idroġenu li jkun jissodisfa l-punt (h). Meta l-iskadenza għat-tlestija u l-bidu tal-operat tinqabeż, 5 % tal-ammont tal-għajnuna mogħtija irid jiġi rimborżat jew imnaqqas kull xahar wara l-ewwel tliet xhur ta’ dewmien, b’żieda għal 10 % kull xahar ta’ dewmien wara s-sitt xahar, sakemm id-dewmien ma jkunx dovut għal fatturi barra mill-kontroll tal-benefiċjarju tal-għajnuna, u ma setax jiġi previst b’mod raġonevoli (****). Jekk tiġi rispettata l-iskadenza għat-tlestija u l-bidu tal-operat, l-għajnuna fil-forma ta’ ħlas bil-quddiem ripagabbli tinbidel f’għotjiet; jekk le, il-ħlas bil-quddiem ripagabbli għandu jiġi rimborżat f’pagamenti akkont annwali indaqs fi żmien ħames snin mid-data tal-konċessjoni tal-għajnuna; j. l-għajnuna tista’ tingħata għal investimenti li x-xogħlijiet għalihom bdew mill-20 ta’ Lulju 2022; għal proġetti mibdija qabel l-20 ta’ Lulju 2022, l-għajnuna tista’ tingħata jekk ikun meħtieġ li jitħaffef jew jitwessa’ b’mod sinifikanti l-kamp ta’ applikazzjoni tal-proġett. F’dawn il-każijiet, ikunu eliġibbli għall-għajnuna biss il-kostijiet addizzjonali fir-rigward tal-isforzi ta’ aċċellerazzjoni jew tal-ambitu mwessa’; k. l-għajnuna ma tridx tingħata sempliċiment għal konformità mal-istandards applikabbli tal-Unjoni (*****); l. l-għajnuna trid twassal lill-benefiċjarju biex jidħol għal investiment, li ma kienx jagħmel, jew li kieku jwettaq b’mod ristrett jew differenti, mingħajr l-għajnuna. Il-Kummissjoni tqis li, minħabba l-isfidi ekonomiċi eċċezzjonali li l-impriżi jiffaċċjaw minħabba l-kriżi attwali, ġeneralment huwa l-każ li fin-nuqqas tal-għajnuna, il-benefiċjarji jkomplu l-attivitajiet tagħhom mingħajr bidliet, dment li t-tkomplija tal-attivitajiet tagħhom mingħajr bidliet ma tinvolvix ksur tad-dritt tal-Unjoni; m. il-kostijiet eliġibbli huma d-differenza bejn il-kostijiet tal-proġett megħjun u l-iffrankar tal-kostijiet jew id-dħul addizzjonali, meta mqabbla mas-sitwazzjoni fin-nuqqas tal-għajnuna, matul il-ħajja tal-investiment; n. l-intensità tal-għajnuna ma tridx taqbeż 40 % tal-kostijiet eliġibbli. L-intensità tal-għajnuna tista’ tiġi miżjuda b’10 punti perċentwali għal għajnuna mogħtija lil intrapriżi ta’ daqs medju u b’20 punt perċentwali għal għajnuna mogħtija lil intrapriżi żgħar. L-intensità tal-għajnuna tista’ tiżdied ukoll bi 15-il punt perċentwali għal investimenti li jwasslu għal tnaqqis fl-emissjonijiet diretti ta’ gassijiet serra ta’ mill-inqas 55 % jew tal-konsum tal-enerġija ta’ mill-inqas 25 % meta mqabbel mas-sitwazzjoni ta’ qabel l-investiment (******); o. bħala alternattiva għar-rekwiżiti stabbiliti fil-punti (m) u (n), l-għajnuna għall-investiment tista’ tingħata fi proċess kompetittiv ta’ offerti li jkun miftuħ, ċar, trasparenti u mhux diskriminatorju, ibbażat fuq kriterji oġġettivi li huma definiti ex ante u li jimminimizzaw ir-riskju ta’ offerti strateġiċi. Mill-inqas 70 % tal-kriterji tal-għażla totali użati għall-klassifikazzjoni tal-offerti jridu jiġu definiti f’termini ta’ għajnuna għal kull unità ta’ protezzjoni ambjentali (bħal EUR għal kull tunnellata ta’ CO2 imnaqqsa, jew EUR għal kull unità ta’ enerġija ffrankata). Il-baġit relatat mal-proċess tal-offerti jrid ikun restrizzjoni vinkolanti fis-sens li jista’ jkun mistenni li mhux l-offerenti kollha se jirċievu għajnuna; p. l-iskema trid titfassal b’tali mod li tippermetti li jiġu indirizzati l-profitti mhux mistennija, inkluż fi żminijiet ta’ prezzijiet estremament għoljin tal-elettriku jew tal-gass, billi jiġi stabbilit mekkaniżmu ta’ rkupru definit ex ante; q. l-għajnuna skont din it-taqsima ma għandhiex tiġi kkombinata ma’ għajnuna oħra għall-istess kostijiet eliġibbli.” (*) It-tnaqqis fl-emissjonijiet diretti ta’ gassijiet serra jrid jitkejjel b’referenza għall-medja tal-emissjonijiet diretti ta’ gassijiet serra li seħħew matul il-ħames snin ta’ qabel l-applikazzjoni għall-għajnuna (emissjonijiet medji fuq bażi annwali)." (**) It-tnaqqis fil-konsum tal-enerġija jrid jitkejjel b’referenza għall-konsum tal-enerġija li jkun seħħ matul il-ħames snin ta’ qabel l-applikazzjoni għall-għajnuna (il-konsum medju fuq bażi annwali)." (***) Ir-Regolament ta’ Implimentazzjoni tal-Kummissjoni (UE) 2021/447 tat-12 ta’ Marzu 2021 li jiddetermina l-valuri riveduti tal-parametri referenzjarji għall-allokazzjoni bla ħlas tal-kwoti tal-emissjonijiet għall-perjodu mill-2021 sal-2025 skont l-Artikolu 10a(2) tad-Direttiva 2003/87/KE tal-Parlament Ewropew u tal-Kunsill (ĠU L 87, 15.3.2021, p. 29)." (****) Dawn il-fatturi jistgħu pereżempju jinkludu konfinament obbligatorju tal-popolazzjoni minħabba pandemija, jew interruzzjonijiet madwar id-dinja fil-katina tal-provvista tat-tagħmir meħtieġ għall-proġetti. Madankollu, dan ma jinkludix dewmien fil-kisba tal-permessi meħtieġa għall-proġett." (*****) Kif definit fil-punt 19(89) tal-Komunikazzjoni mill-Kummissjoni – Linji Gwida dwar l-għajnuna mill-Istat għall-klima, għall-ħarsien tal-ambjent u għall-enerġija 2022 (ĠU C 80, 18.2.2022, p. 1)." (******) It-tnaqqis fl-emissjonijiet diretti ta’ gassijiet serra jew fil-konsum tal-enerġija jrid jitkejjel b’referenza għall-medja tal-emissjonijiet diretti ta’ gassijiet serra jew tal-konsum tal-enerġija li jkun seħħ matul il-ħames snin ta’ qabel l-applikazzjoni għall-għajnuna (emissjonijiet/konsum medji fuq bażi annwali).”"